ODDIEL 1 ÚČEL, ZODPOVEDNÉ OSOBY, INFORMÁCIE O TRETÍCH STRANÁCH, SPRÁVY EXPERTOV A SCHVÁLENIE PRÍSLUŠNÝM ORGÁNOM Tento oddiel obsahuje informácie o osobách, ktoré zodpovedajú za obsah opisu rastového cenného papiera EÚ. Účelom tohto oddielu je poskytnúť investorom uistenie v súvislosti s presnosťou informácií uvedených v prospekte. Tento oddiel okrem toho obsahuje informácie o záujmoch osôb zapojených do ponuky, ako aj o dôvodoch ponuky, využití výnosov z ponuky a nákladoch na ňu. Oddiel navyše obsahuje informácie o právnom základe opisu rastového cenného papiera EÚ a o jeho schválení príslušným orgánom.

Bod 1.1. Identifikujte všetky osoby zodpovedné za informácie alebo akékoľvek ich časti uvedené v opise cenného papiera, pričom v druhom uvedenom prípade uveďte, o aké časti ide. V prípade fyzických osôb vrátane členov správnych, riadiacich alebo dozorných orgánov emitenta, uveďte meno a funkciu osoby; v prípade právnických osôb uveďte názov a registrované sídlo.

Bod 1.2. Vyhlásenie osôb zodpovedných za opis cenného papiera, že informácie obsiahnuté v opise cenného papiera sú podľa ich najlepšieho vedomia v súlade so skutočnosťou a že opis cenného papiera neobsahuje žiadne opomenutie, ktoré by mohlo ovplyvniť jeho význam. Ak je to relevantné, vyhlásenie osôb zodpovedných za určité časti opisu cenného papiera, že informácie obsiahnuté v tých častiach opisu cenného papiera, za ktoré sú zodpovedné, sú podľa ich najlepšieho vedomia v súlade so skutočnosťou a že dané časti opisu cenného papiera neobsahujú žiadne opomenutia, ktoré by mohli ovplyvniť jeho význam.

Bod 1.3. Ak je vyhlásenie alebo správa, pripisovaná určitej osobe ako znalcovi, zahrnutá do opisu cenného papiera, o tejto osobe uveďte tieto podrobné údaje: a) meno; b) obchodná adresa; c) kvalifikácie; d) významné záujmy v súvislosti s emitentom, ak existujú. Ak boli vyhlásenia alebo správa vypracované na základe žiadosti emitenta, uveďte, že takéto vyhlásenie alebo správa boli zahrnuté do opisu cenného papiera so súhlasom osoby, ktorá autorizovala obsah danej časti opisu cenného papiera na účely prospektu.

Bod 1.4. Ak sa informácie získali od tretej strany, uveďte potvrdenie o tom, že tieto informácie boli presne zreprodukované a že pokiaľ je emitentovi známe a je schopný to zistiť z informácií uverejnených touto treťou stranou, neboli vynechané žiadne skutočnosti, ktoré by spôsobili, že reprodukované informácie budú nesprávne alebo zavádzajúce. Okrem toho označte zdroj/zdroje informácií.

Bod 1.5. Vyhlásenie, že: a) tento [opis cenných papierov/prospekt] schválil [uveďte názov príslušného orgánu] ako príslušný orgán na základe nariadenia (EÚ) 2017/1129; b) [názov príslušného orgánu] schvaľuje tento [opis cenných papierov/prospekt] ako dokument, ktorý spĺňa normy úplnosti, zrozumiteľnosti a konzistentnosti uvedené v nariadení (EÚ) 2017/1129; c) takéto schválenie by sa nemalo považovať za potvrdenie kvality cenných papierov, ktoré sú predmetom tohto [opisu cenných papierov/prospektu]; d) investori by mali uskutočniť vlastné posúdenie, pokiaľ ide o vhodnosť investovania do týchto cenných papierov; a e) [opis cenných papierov/prospekt] bol vypracovaný v rámci rastového prospektu EÚ v súlade s článkom 15 nariadenia (EÚ) 2017/1129.

Bod 1.6. Záujem fyzických a právnických osôb zúčastnených na emisii/ponuke Opis všetkých záujmov vrátane konfliktov záujmov, ktoré sú podstatné z hľadiska emisie/ponuky, s podrobným uvedením zúčastnených osôb a povahy záujmu.

Bod 1.7. Dôvody ponuky, použitie výnosov a náklady na emisiu/ponuku

Bod 1.7.1. Dôvody ponuky a prípadne odhadovaná čistá suma výnosov rozpísaná na každé základné zamýšľané použitie a uvedená v poradí podľa priority takýchto použití. Ak si je emitent vedomý toho, že predpokladané výnosy nebudú postačovať na financovanie všetkých navrhovaných použití, uveďte sumu a zdroje ďalších potrebných finančných prostriedkov. Podrobnosti sa musia uviesť aj vzhľadom na použitie výnosov, najmä ak sa výnosy používajú na nadobúdanie aktív, inak ako pri obvyklom výkone obchodnej činnosti, na financovanie ohlásených akvizícií iných podnikov alebo na vyrovnanie, zníženie alebo splatenie dlhu. Celkové čisté výnosy a odhad celkových výdavkov spojených s emisiou/ponukou.

Bod 1.7.2. Vysvetlenie toho, ako sú výnosy z tejto ponuky zosúladené s obchodnou stratégiou a strategickými cieľmi opísanými v registračnom dokumente.

Bod 1.8. Doplňujúce informácie

Bod 1.8.1. Ak sa v opise cenných papierov uvádzajú poradcovia spojení s emisiou, vyhlásenie o funkcii, v akej poradcovia pôsobili.

Bod 1.8.2. V opise cenných papierov uveďte ďalšie informácie, ktoré boli predmetom auditu alebo ich preskúmali štatutárni audítori a v prípade ktorých audítori vypracovali správu. Reprodukcia správy alebo, s povolením príslušného orgánu, súhrn správy.

ODDIEL 2 VYHLÁSENIE O PREVÁDZKOVOM KAPITÁLI A VYHLÁSENIE O KAPITALIZÁCII A ZADLŽENOSTI Zverejňovanie informácií v tomto oddiele sa týka informácií o požiadavkách na prevádzkový kapitál emitenta a jeho kapitalizáciu a zadlženosť.

Bod 2.1. Vyhlásenie o prevádzkovom kapitáli Vyhlásenie emitenta, že podľa jeho názoru prevádzkový kapitál postačuje pre súčasné požiadavky emitenta, alebo ak nepostačuje, vyhlásenie o tom, ako navrhuje zaistiť dodatočný potrebný prevádzkový kapitál.

Bod 2.2. Iba emitenti s trhovou kapitalizáciou viac než 200 000 000 EUR Kapitalizácia a zadlženosť Vyhlásenie o kapitalizácii a zadlženosti (rozlišujúc medzi zaručenou a nezaručenou, zabezpečenou a nezabezpečenou zadlženosťou) k dátumu nie skoršiemu než 90 dní pred dátumom dokumentu. Pojem „zadlženosť“ zahŕňa aj nepriamu a podmienenú zadlženosť. V prípade podstatných zmien v kapitalizácii a zadlženosti emitenta v rámci lehoty 90 dní sa poskytnú dodatočné informácie tak, že sa predloží slovný opis takýchto zmien, alebo tak, že sa uvedené údaje aktualizujú.

ODDIEL 3 RIZIKOVÉ FAKTORY Účelom tohto oddielu je opísať hlavné riziká, ktoré sú špecifické pre cenné papiere daného emitenta.

Bod 3.1. Opis významných rizík, ktoré sú špecifické pre ponúkané cenné papiere, v obmedzenom počte kategórií, v oddiele s nadpisom „Rizikové faktory“. V každej kategórii sa najprv stanovia najvýznamnejšie riziká, a to v posúdení emitenta alebo ponúkajúceho, berúc do úvahy ich vplyv na emitenta a cenné papiere a pravdepodobnosť ich výskytu. Riziká musia byť podložené obsahom opisu cenných papierov.

ODDIEL 4 PODMIENKY CENNÝCH PAPIEROV Účelom tohto oddielu je stanoviť podmienky cenných papierov a uviesť podrobný opis ich charakteristických znakov.

Bod 4.1. Informácie týkajúce sa ponúkaných cenných papierov.

Bod 4.1.1. Opis druhu a triedy ponúkaných cenných papierov vrátane medzinárodného identifikačného čísla cenného papiera (ISIN).

Bod 4.1.2. Právne predpisy, na základe ktorých boli cenné papiere vytvorené.

Bod 4.1.3. Uveďte, či ide o registrované cenné papiere alebo o cenné papiere na doručiteľa a či ide o listinné cenné papiere alebo o zaknihované cenné papiere. V prípade zaknihovaných cenných papierov uveďte názov a adresu subjektu zodpovedného za vedenie záznamov.

Bod 4.1.4. Mena emisie cenných papierov.

Bod 4.1.5. Opis práv spojených s cennými papiermi, vrátane všetkých obmedzení týchto práv, a postupu vykonávania uvedených práv: a) práva na dividendy: i) stanovený dátum/dátumy, kedy oprávnenie vzniká; ii) lehota, po ktorej oprávnenie na dividendu uplynie, a uvedenie osoby, v prospech ktorej uplynutie nastane; iii) obmedzenia dividendy a postupy v prípade držiteľov bez trvalého pobytu; iv) sadzba dividendy alebo spôsob jej výpočtu, periodicita a kumulatívna alebo nekumulatívna povaha platieb; b) hlasovacie práva; c) predkupné práva v prípade ponúk na upisovanie cenných papierov tej istej triedy; d) právo na podiel na zisku emitenta; e) právo na podiel na akomkoľvek prebytku v prípade likvidácie; f) ustanovenia o splatení; g) ustanovenia o konverzii.

Bod 4.1.6. V prípade nových emisií vyhlásenie o uzneseniach, povoleniach a schváleniach, na základe ktorých boli alebo budú cenné papiere vytvorené a/alebo emitované.

Bod 4.1.7. Dátum emisie (pre nemajetkové cenné papiere) alebo, v prípade nových emisií, očakávaný dátum emisie cenných papierov.

Bod 4.1.8. Opis všetkých obmedzení prevoditeľnosti cenných papierov.

Bod 4.1.9. Upozornenie, že daňové právne predpisy členského štátu investora a krajiny registrácie emitenta môžu mať vplyv na príjem z daných cenných papierov. Informácie o daňovom zaobchádzaní s cennými papiermi, ak si navrhovaná investícia vyžaduje daňový režim špecifický pre daný typ investície.

Bod 4.1.10. Ak nejde o ten istý subjekt ako emitent, uveďte totožnosť a kontaktné údaje subjektu ponúkajúceho cenné papiere a/alebo osoby žiadajúcej o prijatie na obchodovanie vrátane identifikátora právneho subjektu (LEI), ak ponúkajúci disponuje právnou subjektivitou.

Bod 4.1.11. a) Vyhlásenie o existencii vnútroštátnych právnych predpisov o prevzatiach uplatniteľných na emitenta a o prípadných opatreniach, ktoré môžu zabrániť takémuto prevzatiu (ak nejaké existujú); b) stručný opis práv a povinností akcionárov v prípade ponúk na povinné prevzatie a/alebo pravidiel na povinný odpredaj alebo odkúpenie (squeeze-out, sell-out) cenných papierov. c) uvedenie verejných ponúk na prevzatie tretími stranami, pokiaľ ide o základné imanie emitenta, ktoré sa vyskytli počas posledného účtovného roka a bežného účtovného roka. Musia byť uvedené aj podmienky týkajúce sa ceny alebo výmeny pripojené k takýmto ponukám a ich výsledok.

Bod 4.1.12. Ak je to relevantné, potenciálny vplyv na investíciu v prípade riešenia krízovej situácie podľa smernice 2014/59/EÚ.

Bod 4.2. V prípade emisie akcií s opčnými listami informácie uvedené v článku 20 ods. 2.

ODDIEL 5 PODROBNÉ ÚDAJE O PONUKE/PRIJATÍ NA OBCHODOVANIE Účelom tohto oddielu je stanoviť špecifické informácie o ponuke cenných papierov, pláne ich distribúcie a prideľovania a uviesť ich ceny. Navyše sú v ňom prezentované informácie o umiestňovaní cenných papierov, všetkých dohodách o upisovaní a mechanizmoch týkajúcich sa prijatia na obchodovanie. Zároveň obsahuje informácie o osobách predávajúcich cenné papiere a o riedení akcií existujúcich akcionárov.

Bod 5.1. Podmienky verejnej ponuky cenných papierov. Podmienky, štatistické údaje o ponuke, očakávaný harmonogram a požadované opatrenia pre žiadosti o ponuku.

Bod 5.1.1. Podmienky, ktorým ponuka podlieha.

Bod 5.1.2. Celková výška emisie/ponuky, pričom sa rozlišuje medzi cennými papiermi ponúkanými na predaj a cennými papiermi ponúkanými na upisovanie; ak výška nie je pevne stanovená, uveďte maximálnu výšku ponúkaných cenných papierov (ak je k dispozícii) a opis dohôd a lehoty na verejné oznámenie definitívnej výšky ponuky. Ak maximálnu výšku cenných papierov nemožno v prospekte uviesť, prospekt musí obsahovať informáciu, že akceptáciu nákupu alebo upísania cenných papierov možno odvolať najmenej dva pracovné dni po tom, ako došlo k podaniu danej výšky verejne ponúkaných cenných papierov.

Bod 5.1.3. Lehota, vrátane všetkých možných zmien, počas ktorej bude ponuka otvorená, a opis postupu pre žiadosť.

Bod 5.1.4. Uvedenie toho, kedy a za akých okolností možno ponuku odvolať alebo pozastaviť a či možno ponuku odvolať po začatí obchodovania.

Bod 5.1.5. Opis všetkých možností znížiť upisovanie a spôsobu náhrady preplatku, ktorý žiadatelia zaplatili.

Bod 5.1.6. Podrobnosti o minimálnej a/alebo maximálnej sume žiadosti (v počte cenných papierov alebo v súhrnnej sume, ktorá sa má investovať).

Bod 5.1.7. Uvedenie lehoty, počas ktorej možno od žiadosti odstúpiť, za predpokladu, že sa investorom povolí odstúpiť od ich upisovania.

Bod 5.1.8. Spôsob a lehoty na splatenie cenných papierov a na doručenie cenných papierov.

Bod 5.1.9. Úplný opis spôsobu a dátumu zverejnenia výsledkov ponuky.

Bod 5.1.10. Postup výkonu akéhokoľvek predkupného práva, obchodovateľnosti upisovacích práv a zaobchádzania s neuplatnenými upisovacími právami.

Bod 5.2. Plán distribúcie a prideľovania

Bod 5.2.1. Rôzne kategórie potenciálnych investorov, ktorým sa cenné papiere ponúkajú. Ak sa ponuka realizuje súčasne na trhoch dvoch alebo viacerých krajín a ak pre niektoré z nich bola alebo je vyhradená určitá tranža, uveďte každú takúto tranžu.

Bod 5.2.2. Ak je to emitentovi známe, uveďte, či hlavní akcionári alebo členovia riadiacich, dozorných alebo správnych orgánov emitenta zamýšľali upisovať v rámci ponuky, alebo či ktorákoľvek osoba zamýšľa upisovať viac než päť percent ponuky.

Bod 5.2.3. Informácia o predbežnom rozdelení novej emisie: a) rozdelenie ponuky na tranže vrátane inštitucionálnych, retailových a zamestnaneckých tranží a akýchkoľvek iných tranží; b) podmienky, za ktorých sa môže použiť spätné vrátenie (claw-back), maximálna výška takéhoto spätného vrátenia a všetky uplatniteľné minimálne percentuálne podiely pre jednotlivé tranže; c) spôsob alebo spôsoby prideľovania, ktoré sa použijú pre retailovú alebo zamestnaneckú tranžu v prípade prevahy záujmu nad ponukou, pokiaľ ide o tieto tranže; d) opis vopred stanoveného preferenčného režimu, ktorý sa má poskytnúť určitým triedam investorov alebo určitým spriazneným skupinám (vrátane programov pre priateľov a rodiny) pri prideľovaní, percentuálny podiel ponuky rezervovaný pre takýto preferenčný režim a kritériá pre začlenenie do takýchto tried alebo skupín; e) či možno režim upisovania alebo ponúk na upisovanie pri rozdeľovaní stanoviť na základe toho, cez ktorú firmu alebo prostredníctvom ktorej firmy sa realizujú; f) cieľové minimálne individuálne pridelenia, ak existujú, v rámci retailovej tranže; g) podmienky uzatvorenia ponuky, ako aj dátum, ku ktorému môže byť ponuka najskôr uzavretá; h) či sú alebo nie sú povolené viacnásobné upisovania, a ak povolené nie sú, ako sa bude zaobchádzať s každým viacnásobným upisovaním.

Bod 5.3. Postup oznámenia pridelenej sumy žiadateľom a údaj o tom, či je možné začať obchodovať pred realizáciou oznámenia.

Bod 5.4. Stanovovanie cien

Bod 5.4.1. Uveďte cenu, za ktorú sa cenné papiere budú ponúkať, a výšku všetkých nákladov a daní, ktoré budú účtované upisovateľovi alebo kupujúcemu.

Bod 5.4.2. Ak cena nie je známa, tak podľa článku 17 nariadenia (EÚ) 2017/1129 uveďte buď: a) maximálnu cenu, pokiaľ je táto informácia k dispozícii; b) metódy oceňovania a kritériá a/alebo podmienky, v súlade s ktorými sa určila alebo určí konečná cena ponuky, a vysvetlenie každej použitej metódy oceňovania. Ak v opise cenných papierov nemožno uviesť informácie podľa písmena a) ani podľa písmena b), opis cenných papierov musí obsahovať informáciu, že akceptáciu nákupu alebo upísania cenných papierov možno odvolať najneskôr dva pracovné dni po tom, ako došlo k podaniu konečnej ceny verejnej ponuky daných cenných papierov.

Bod 5.4.3. Postup zverejnenia ceny ponuky. Ak majú držitelia kapitálových podielov emitenta predkupné práva a toto právo je obmedzené alebo sa od neho odstúpilo, uveďte základ pre emisnú cenu, ak ide o emisiu za hotovosť, spolu s dôvodmi takéhoto obmedzenia alebo odstúpenia a osôb oprávnených využiť takéto obmedzenie alebo odstúpenie. Ak existuje alebo by mohla existovať významná nerovnosť medzi cenou verejnej ponuky a skutočnými hotovostnými nákladmi pre členov správnych, riadiacich alebo dozorných orgánov alebo pre členov vrcholového manažmentu alebo pre pridružené osoby na cenné papiere, ktoré nadobudli v rámci transakcií počas posledného roka alebo na ktorých nadobudnutie majú právo, uveďte porovnanie verejného príspevku v navrhovanej verejnej ponuke so skutočnými hotovostnými príspevkami takýchto osôb.

Bod 5.5. Umiestňovanie a upisovanie

Bod 5.5.1. Názov a adresa koordinátora/koordinátorov celkovej ponuky a jednotlivých častí ponuky a, ak sú známi emitentovi alebo ponúkajúcemu, aj umiestňovateľov v rôznych krajinách, v ktorých sa ponuka uskutočňuje.

Bod 5.5.2. Názvy a adresy všetkých platobných agentov a depozitných zástupcov v každej krajine.

Bod 5.5.3. Názvy a adresy subjektov, s ktorými bolo dohodnuté upisovanie emisie na základe pevného záväzku, a názvy a adresy subjektov, s ktorými bolo dohodnuté umiestnenie emisie bez pevného záväzku alebo na základe dohôd typu „najlepšia snaha“. Uveďte podstatné charakteristické znaky dohôd vrátane kvót. Ak nie je upisovaná celá emisia, uveďte vyhlásenie o nekrytej časti. Uveďte celkovú výšku provízie za upísanie a provízie za umiestnenie.

Bod 5.5.4. Kedy bola alebo bude dosiahnutá dohoda o upisovaní.

Bod 5.6. Prijatie na obchodovanie a dohody o obchodovaní

Bod 5.6.1. Uveďte, či ponúkané cenné papiere sú alebo budú predmetom žiadosti o prijatie na obchodovanie na rastovom trhu MSP alebo v mnohostrannom obchodnom systéme s cieľom ich distribúcie na rastovom trhu MSP alebo v mnohostrannom obchodnom systéme s uvedením dotknutých trhov. Táto okolnosť sa musí stanoviť bez toho, aby sa tým vytváral dojem, že prijatie na obchodovanie bude nevyhnutne schválené. Ak sú známe, najskoršie dátumy, ku ktorým budú cenné papiere prijaté na obchodovanie.

Bod 5.6.2. Všetky rastové trhy MSP alebo mnohostranné obchodné systémy, na ktorých sú podľa vedomostí emitenta cenné papiere rovnakej triedy, ako sú cenné papiere, ktoré sa majú ponúknuť alebo prijať na obchodovanie, už prijaté na obchodovanie.

Bod 5.6.3. Ak sú súčasne alebo takmer súčasne s vystavením cenných papierov, o ktorých prijatie na rastový trh MSP alebo v mnohostrannom obchodnom systéme sa žiada alebo ktoré sa ponúkajú verejnosti, cenné papiere rovnakej triedy upisované alebo umiestňované na súkromnej báze alebo ak sú cenné papiere iných tried vytvárané na verejné alebo súkromné umiestňovanie, uveďte podrobnosti o povahe takýchto operácií a o počte a charakteristických znakoch cenných papierov, ktorých sa to týka.

Bod 5.6.4. V prípade prijatia na obchodovanie na rastovom trhu MSP alebo v mnohostrannom obchodnom systéme uveďte podrobné údaje o subjektoch, ktoré sa pevne zaviazali konať ako sprostredkovatelia v sekundárnom obchodovaní, poskytujúcich likviditu pomocou sadzieb ponúk na kúpu a predaj a opis hlavných podmienok ich záväzku.

Bod 5.6.5. Podrobné údaje o stabilizácii v súlade s bodmi 5.6.5.1 až 5.6.5.6 v prípade prijatia na obchodovanie na rastovom trhu MSP alebo v mnohostrannom obchodnom systéme, ak emitent alebo predávajúci akcionár poskytol opciu na nadmerné prideľovanie akcií alebo ak sa inak navrhuje, aby sa v spojení s ponukou mohli vykonávať činnosti zamerané na stabilizáciu ceny.

Bod 5.6.5.1. Skutočnosť, že sa môže vykonať stabilizácia a že neexistuje žiadna záruka, že bude vykonaná a že ju možno kedykoľvek ukončiť.

Bod 5.6.5.2. Skutočnosť, že stabilizačné transakcie sú zamerané na podporu trhovej ceny cenných papierov počas stabilizačného obdobia.

Bod 5.6.5.3. Začiatok a koniec lehoty, počas ktorej sa môže uskutočniť stabilizácia.

Bod 5.6.5.4. Totožnosť manažéra pre proces stabilizácie pre každú príslušnú jurisdikciu s výnimkou prípadu, keď to v čase uverejnenia nie je známe.

Bod 5.6.5.5. Skutočnosť, že stabilizačné transakcie môžu mať za následok trhovú cenu, ktorá je vyššia než cena, ktorá by inak prevládala; a

Bod 5.6.5.6. Miesto, kde sa môže uskutočniť stabilizácia, prípadne vrátane názvu obchodného miesta/obchodných miest.

Bod 5.6.6. Nadmerné prideľovanie a „green shoe“ opcie V prípade prijatia na obchodovanie na rastovom trhu MSP alebo v mnohostrannom obchodnom systéme: a) existencia a veľkosť akejkoľvek možnosti nadmerného pridelenia a/alebo „green shoe“ opcie; b) doba existencie možnosti nadmerného pridelenia a/alebo „green shoe“ opcie; a c) všetky podmienky na využitie možností nadmerného pridelenia alebo realizácie „green shoe“ opcie.

Bod 5.7. Predávajúci držitelia cenných papierov

Bod 5.7.1. Meno a obchodná adresa osoby alebo subjektu ponúkajúceho cenné papiere na predaj, druh akejkoľvek funkcie alebo iný významný vzťah, ktorý predávajúce osoby mali počas posledných troch rokov s emitentom alebo s ktorýmkoľvek jeho predchodcom alebo pridruženými osobami.

Bod 5.7.2. Počet a trieda cenných papierov ponúkaných každým z predávajúcich držiteľov cenných papierov.

Bod 5.7.3. V súvislosti s dohodami o blokácii (lock-up) uveďte podrobné údaje o týchto aspektoch: a) zúčastnené strany; b) obsah a výnimky z dohody; c) uvedenie doby blokácie.

Bod 5.8. Zriedenie

Bod 5.8.1. Porovnanie účasti na akciovom kapitáli a hlasovacích právach pri existujúcich akcionároch pred navýšením kapitálu vyplývajúcim z verejnej ponuky a po ňom, pričom sa predpokladá, že existujúci akcionári nové akcie neupisujú.

Bod 5.8.2. Ak dôjde k zriedeniu akcií existujúcich akcionárov bez ohľadu na to, či si upíšu nové akcie, pretože časť príslušnej emisie akcií je vyhradená len pre určitých investorov (napr. inštitucionálne umiestnenie spojené s ponukou pre akcionárov), uviesť by sa malo aj to, aké zriedenie sa dotkne existujúcich akcionárov pri predpoklade, že si uplatnia nárok na nové akcie (okrem situácie podľa bodu 5.8.1, kde si takýto nárok neuplatňujú).

ODDIEL 6 INFORMÁCIE O PODKLADOVEJ AKCII (V PRÍPADE POTREBY)

Bod 6.1. V prípade potreby informácie uvedené v prílohe 18.

ODDIEL 7 INFORMÁCIE O SÚHLASE (V PRÍPADE POTREBY)